recursal/SuperWikiNEXT-32B huggingface dataset:
**Gaius Rubellius Plautus** (33-62) oli roomalainen poliitikko ja keisari Neron poliittinen vihamies. Ajatusmaailmaltaan Plautus oli stoalainen. Hän on yksi kolmesta Neron murhauttamasta "stoalaisesta marttyyristä" Thrasea Paetuksen ja Barea Soranuksen ohella. He kaikki olivat Musonius Rufuksen oppilaita.

Elämä
-----

### Sukutausta

Plautus oli äitinsä Julian kautta sukua Juliusten-Claudiusten dynastialle. Hän oli Drusuksen, Tiberius Caesarin ainoan pojan, lapsenlapsi ja Tiberiuksen ja hänen veljensä Drusuksen lapsenlapsen lapsi. Iso-isoäitiensä Vipsania Agrippinan ja Antonia minorin kautta hän oli sukua myös Marcus Vipsanius Agrippalle ja Marcus Antoniukselle, mutta ei Augustukselle. Hän oli Octavia minorin, joka oli sukua Julius Caesarille, jälkeläinen.

Plautuksen isä oli Gaius Rubellius Blandus. Tämän suku oli kotoisin Tiburista ja kuului equites-luokkaan. Julia oli aiemmin ollut naimisissa serkkunsa Nero Caesarin kanssa, ja Rubellius Blandus oli hänen toinen miehensä.

Vuosien 43 ja 45 välillä Juliasta tuli keisarinna Valeria Messalinan juonittelujen viaton uhri. Eräs syy saattoi olla se, että Messalina näki nuoren Plautuksen uhkana pojalleen Britannicukselle. Keisari Claudius ei suojellut sukulaistaan, ja Julia teloitettiin. Hänet tunteneet ihmiset kuitenkin tiesivät hänet hyveelliseksi.

Plautus nai Antistia Pollittan, Lucius Antistius Vetuksen tyttären. Heidän lastensa nimiä ei tiedetä. Yksikään heistä ei selvinnyt Neron puhdistuksista vuonna 66.

### Neron kateus

Junia Silana, keisarinna Agrippina nuoremman kilpailija ja Messalinan rakastajan entinen vaimo, syytti vuonna 44 Agrippinaa suunnitelmasta syöstä keisari Nero vallasta ja sijoittaa Plautus valtaistuimelle. Nero ei tehnyt tuolloin vielä mitään, mutta ajan kanssa hänen suhteensa Silanaan lämpeni, kun taas suhde hänen äitiinsä huononi. Vuonna 60 nähtiin komeetta, ja juorut Neron kukistumisesta ja Plautuksen noususta valtaistuimelle kasvoivat. Nero ajoi Plautuksen perheineen maanpakoon Asia Minoriin.

Sukutaustan lisäksi Neron kateutta lietsoi Plautuksen korkea stoalainen moraali, jonka Nero näki suorana loukkauksena itselleen. Plautus vetäytyi julkisesta elämästä, mutta se ei estänyt häntä koskevia huhupuheita. Vuonna 62 Plautuksen huhuttiin suunnittelevan vallankaappausta itäisen armeijan voitokkaan komentajan Gnaeus Domitius Corbulon kanssa. Nero määräsi Plautuksen teloitettavaksi. Hänen päänsä tuotiin Roomaan. Nero pilkkasi, kuinka kauhea Plautuksen pitkä nenä on.

Samoihin aikoihin Nero vangitsi myös Musonius Rufuksen. Vuonna 66 teloitettiin Plautuksen leski, lapset ja appi. Samoin Nero alkoi vainota tämän ystäviä Thrasea Paetusta ja Barea Soranusta.

Lähteet
-------

* Tacitus: *Annals* 15-16.

### Viitteet

1. 1 2 3  Dillon, J. T.: *Musonius Rufus and Education in the Good Life: A Model of Teaching and Living Virtue*, s. 52-56. University Press of America, 2004. ISBN 0761829024. Teoksen verkkoversio.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Rubellius Plautus
**Ne bis in idem** on latinankielinen fraasi ja oikeusperiaate, joka tarkoittaa "ei kahdesti samassa (asiassa)". Sisällöllisesti se tarkoittaa prosessioikeudessa sitä, että samasta asiasta ei voida antaa kahta tuomiota eli tuomioistuin ei saa ottaa uudestaan käsiteltäväksi sellaista seikkaa, joka jo on lainvoimaisella päätöksellä ratkaistu. EU-kontekstissa fraasin merkitys on se, että sääntö estää toiseen kertaan tapahtuvan syyttämisen toisessa jäsenvaltiossa, jos yhdessä jäsenvaltiossa asia on jo saatettu lopullisesti päätökseen. Poikkeuksena tästä pääsäännöstä ovat eräät rikostyypit, muun muassa sotilas- ja virkarikokset.

Euroopan ihmisoikeussopimuksen 7. lisäpöytäkirja määrittää *ne bis in idem* -periaatteen seuraavasti:

> »4. artikla.  
> 
> 
> 
> 1. Ketään ei saa saman valtion tuomiovallan nojalla tutkia uudelleen tai rangaista oikeudenkäynnissä rikoksesta, josta hänet on jo lopullisesti vapautettu tai tuomittu syylliseksi kyseisen valtion lakien ja oikeudenkäyntimenettelyn mukaisesti.  
> 
> 
> 
> 
> 2. Edellisen kappaleen määräykset eivät estä ottamasta juttua uudelleen tutkittavaksi asianomaisen valtion lakien ja oikeudenkäyntimenettelyn mukaisesti, jos on näyttöä uusista tai vasta esiin tulleista tosiseikoista tai jos aiemmassa prosessissa on tapahtunut sellainen perustavaa laatua oleva virhe, joka voisi vaikuttaa lopputulokseen.» 
> 
> 

Euroopan ihmisoikeustuomioistuin on katsonut , että Suomessa veronkorotus on rangaistus, joten tilanteessa, jossa veronkorotus on määrätty, ei voida enää nostaa syytettä veropetoksesta. Sittemmin Suomen korkein oikeus on omaksunut tämän saman näkemyksen kahdessa ennakkoratkaisussaan kesäkuussa 2010. Vastaavasti Helsingin hallinto-oikeus on poistanut veronkorotuksen tapauksessa, jossa verovelvollinen oli aiemmin saanut rangaistuksen veropetoksesta.

Ne bis in idem -periaate soveltuu myös pakkokeinojen käyttöön. Helsingin hovioikeus kumosi vangitsemispäätöksen katsoen, ettei henkilöä voitu vangita rikoksesta, josta hänet oli jo tuomittu ulkomailla rangaistukseen ja rangaistus oli siellä kärsitty.

Katso myös
----------

* Kaksoisrangaistavuus
* Oikeusvoima

Lähteet
-------

1. ↑  Jussila-tapaus (Suuri jaosto) ja Ruotsalainen-tapaus
2. ↑   KKO 2010:45 ja KKO 2010:46
3. ↑   HelHaO Diaarinumero: 00910/09/8405
4. ↑  HelHO:2008:21

Aiheesta muualla
----------------

* Ne bis in idem –periaate ja verotus: samasta asiasta ei voi rangaista kahteen kertaan  2.12.2013. Verohallinto.
* KKO:2014:51
**NeXT** (myöhemmin **NeXT Computer** ja **NeXT Software**) oli yhdysvaltalainen tietotekniikkayhtiö, joka kehitti ja valmisti työasemia korkeakouluille ja yrityksille. Yhtiön perusti Applen toinen perustaja Steve Jobs vuonna 1985. Apple osti yhtiön vuonna 1996. NeXT -yhtiön logon ja siihen liittyneen graafisen ohjeiston suunnitteli Paul Rand 100 000 dollarin palkkiota vastaan.

Tuotteet
--------

Tämä CERNissä sijaitseva NeXT-työasema oli Tim Berners-Leen käyttämä maailman ensimmäinen web-palvelin.
NeXT esitteli ensimmäisen NeXT Computer -työaseman vuonna 1988 ja pienemmän NeXTstation -työaseman vuonna 1990.

Yhtiön 10 000 dollarin hintaisten tietokoneiden myynti jäi pieneksi ja yhtiö ei toimittanut enempää kuin 16 000 tietokonetta vuodessa.

Työasemien myynti jäi suhteellisen pieneksi, vaikka NeXTSTEP -käyttöjärjestelmä oli edistyksellinen. 

NeXTSTEP toimi myöhemmin pohjana Applen OS X- ja iOS-käyttöjärjestelmille.

Tietokonemallit:

* NeXT Computer
* NeXTstation
* NeXTstation Turbo
* NeXTcube
* NeXTcube Turbo

Lähteet
-------

1. ↑  "NeXT Inc. to Drop Hardware 300 losing jobs in strategy shift", *San Francisco Chronicle*, February 9, 1993.
2. 1 2 3  The Short History of NeXT *simson.net*. Viitattu 2.2.2017.
3. ↑  NeXT logo by Paul Rand, Logo Design Love, sivusto 29.3.2010. Viitattu 20.9.2016.
4. ↑  Hormby, Tom: The NeXT Years: Steve Jobs before His Triumphant Return to Apple *lowendmac.com*. Viitattu 2.2.2017.
5. ↑  Jeremy Reimer: Total share: 30 years of personal computer market share figures  15.12.2005. Ars Technica. Viitattu 3.2.2020. (englanniksi)

Aiheesta muualla
----------------

* Kuvia tai muita tiedostoja aiheesta **NeXT** Wikimedia Commonsissa
Mainadit repivät Pentheuksen kappaleiksi, noin 450 eaa. Louvre.
**Pentheus** oli kreikkalaisessa mytologiassa Theban kuningas. Hänen isänsä oli Ekhion, sparteista väkevin, ja äitinsä Agaue, Kadmoksen ja Harmonian tytär. Kadmos luopui vanhuuttaan kruunusta Pentheuksen hyväksi.

Pentheus kielsi tätinsä Semelen pojan eli serkkunsa Dionysoksen palvonnan. Dionysos sai Pentheuksen äidin Agauen ja tädin Inon rientämään bakkanaalikiihkossa Kithaironin vuorelle. Tästä teosta Pentheus vangitutti molemmat, mutta kahleet putosivat heidän yltään ja vankilan ovet avautuivat heille.

Dionysos houkutteli tämän jälkeen Pentheuksen vakoilemaan bakkanaaliriittejä. Kadmoksen tyttäret huomasivat Pentheuksen puussa ja luullen häntä villieläimeksi he kiskoivat hänet alas ja repivät hänen raajansa irti yksi kerrallaan. Tämän johdosta heidät ajettiin maanpakoon Thebasta. Pentheusta seurasi hallitsijana hänen setänsä Polydoros.

Kuten Dionysos huomauttaa, nimi *Pentheus* tarkoittaa 'surujen miestä', ja niinpä jo hänen nimensä ennakoi tragediaa.


|  |  |  |
| --- | --- | --- |
| Edeltäjä:**Kadmos** | **Theban kuningas**1400-luku eaa.Kuvitteellinen kronologia | Seuraaja:**Polydoros** |
**Australian avoin tennisturnaus 1997** alkoi 13. tammikuuta ja päättyi 26. tammikuuta 1997.

Loppuottelut
------------

### Miesten kaksinpeli

Yhdysvallat **Pete Sampras** – Espanja Carlos Moyà 6–2, 6–3, 6–3

### Naisten kaksinpeli

Sveitsi **Martina Hingis** – Ranska Mary Pierce 6–2, 6–2

### Miesten nelinpeli

Australia **Todd Woodbridge** / Australia **Mark Woodforde** – Kanada Sébastien Lareau / Yhdysvallat Alex O'Brien 4–6, 7–5, 7–5, 6–3

### Naisten nelinpeli

Sveitsi **Martina Hingis** / Valko-Venäjä **Nataša Zvereva** – Yhdysvallat Lindsay Davenport / Yhdysvallat Lisa Raymond 6–2, 6–2

### Sekanelinpeli

Alankomaat **Manon Bollegraf** / Yhdysvallat **Rick Leach** – Latvia Larisa Neiland / Etelä-Afrikka John Laffnie de Jager 6–3, 6–7, 7–5

Lähteet
-------

* Siukonen, Markku: *Urheilun vuosikirja 19*, s. 289. Kustannus-Notariaatti Oy, 1998. ISBN 952-5106-07-1.

|  |  |  |  |  |
| --- | --- | --- | --- | --- |
| 

| * n
* k
* m
Australian avoimet tennisturnaukset |
| --- |
|  |
| Avoimet | * 1969
* 1970
* 1971
* 1972
* 1973
* 1974
* 1975
* 1976
* 1977
* 1978
* 1979
* 1980
* 1981
* 1982
* 1983
* 1984
* 1985
* 1986
* 1987
* 1988
* 1989
* 1990
* 1991
* 1992
* 1993
* 1994
* 1995
* 1996
* 1997
* 1998
* 1999
* 2000
* 2001
* 2002
* 2003
* 2004
* 2005
* 2006
* 2007
* 2008
* 2009
* 2010
* 2011
* 2012
* 2013
* 2014
* 2015
* 2016
* 2017
* 2018
* 2019
* 2020
* 2021
* 2022
* 2023
 |

 |
Pente 600.
**Pente** oli unkarilainen automerkki jota valmisti budapestiläinen Weiss Manfréd Acél- és Fémművei vuosina 1946–1949.

Se oli kaksiovinen pikkuauto, jonka voimanlähteenä oli taakse sijoitettu 500-kuutioinen, 15-hevosvoimainen kaksitahtimoottori. Joka pyörällä oli erillisjousitus joka oli toteutettu päällekkäisin kolmiotuin ja poikittaisin lehtijousin.

Yritys suunnitteli myös 600-kuutioisella moottorilla varustetun mallin josta oli tarkoitus tulla "Unkarin Volkswagen", mutta projekti päätettiin jäädyttää. Pente-autoja valmistui lopulta vain muutama prototyyppi.

Lähteet
-------

1. 1 2 3  Coxhead, Peter (toim.) & Georgano, G.N. (kirj.): "Pente", *Maailman moottoriajoneuvot*, s. 75. 3. osa: Henkilöautomerkit N–Å. Suomentanut Pesonen, Kalle. Turku: Tekninen Kustannusliike Oy, 1988. ISBN 951-9364-33-1.
2. ↑  GTÜ – Oldtimerservice Gesellschaft für Technische Überwachung mbh. Viitattu 30.8.2011. (saksaksi)[vanhentunut linkki]

CommonsCommons
Wikimedia Commonsissa on kuvia tai muita tiedostoja aiheesta **Pente**.
Näkymä Tähtitorninmäeltä Kaivopuistoon Ullankadun suuntaan. 1907.
**Pavel Stepanovitš Rožankovski** (ven. Павел Степанович Рожанковский, myös muodossa **Paul Roschankowsky**) oli venäläinen taidemaalari, joka vaikutti ajoittain myös Suomessa. 

Rožankovski oli yksi viisilapsisen perheen kolmesta pojasta. Perheen isä oli Tallinnassa koulun rehtorina. Hänen tunnetumpi veljensä Fjodor Rožankovski (1891–1970) opiskeli muun muassa Moskovan taideakatemiassa ja Pariisissa. Hän siirtyi toisen maailmansodan jälkeen asumaan New Yorkiin.

Rožankovskin elämästä on hyvin vähän tietoa. Hän opiskeli Pietarissa ja liikkui tiiviisti paikallisten taiteilijoiden ja runoilijoiden piireissä, joista tunnetuimpia olivat Nikolai Roerich, Ilja Repin ja Grigor Auer. Pietarista Rožankovski lähti maailmalle maalaamaan leipänsä eteen, ja päätyi ensiksi Suomeen, jossa oleskeli kesällä 1907. Hän maalasi niin öljy- kuin vesiväreillä, mutta oli parhaimmillaan vesiväritöissä, joita suurin osa hänen tuotannostaan onkin. Suomessa ollessaan hän majaili Helsingissä ja maalasi paljon Kaivopuistoa kuten Kaivohuoneen, Klippanin ja Rauhaniemen huvilan. Monista hänen vesiväritöistään on tehty myös postikortteja.

Helsingistä Rožankovski siirtyi muutamaksi kuukaudeksi Karjalasta kotoisin olevan suomalaisen taiteilijan Grigor Auerin rakentamalle huvilalle Laatokan rannalle. Tämän jälkeen hänen tiedetään lähteneen veljensä tavoin ensimmäiseen maailmansotaan, mutta sen jälkeisistä vaiheista ei ole tietoa. Suomessa Rožankovskin töitä liikkuu satunnaisesti.

Omat teoksensa hän signeerasi *P. Roschankowsky*, mutta sukunimi voidaan kirjoittaa myös muotoihin Rojankovsky, Rojankovski tai Rozhankovsky. 

Jossain lähteissä Rožankovskin kuolinvuodeksi on mainittu 1918.

Lähteet
-------

* *Grigor Auer (1882–1967): Laatokan maalari*, Riihimäen taidemuseo 2003 ISBN 951-8952-86-8*lähde tarkemmin?*
* Asko Mäkelä, *Grigor Auer – Karjalan maisemien taidokas maalari*, Maahenki 2010 ISBN 978-952-5652-91-8*lähde tarkemmin?*
* Rozhankovsky, Pavel Stepanovich (venäjäksi)
* Fjodor Rožankovski (venäjäksi)

### Viitteet

1. 1 2  Grigor Auer – Karjalan maisemien taidokas maalari, 2010
*Tämä artikkeli käsittelee Ruandassa vuosina 1990–1994 käytyä sisällissotaa. Vuosina 1959–1961 käydystä sisällissodasta on erillinen artikkeli.*

**Ruandan sisällissota** käytiin vuosina 1990–1994 Ruandassa.

Sisällissodassa oli vastakkain Ruandan kaksi suurinta etnistä ryhmää, tutsit ja hutut. Konfliktin juuret olivat Belgian siirtomaakaudella, jolloin belgialaiset suosivat tutseja, jotka olivat hutuja rikkaampia ja paremmin koulutettuja. Hutut olivat kuitenkin enemmistö Ruandassa ja ottivat vallan itselleen sisällissodassa, joka käytiin vuosina 1959–1961. Ruanda itsenäistyi sisällissodan jälkeen 1. heinäkuuta 1962. Sisällissodan vuoksi monet tutsit pakenivat Ugandaan, jossa he asuivat seuraavat kolmekymmentä vuotta.

Vuonna 1990 kapinallisryhmä Ruandan isänmaallinen rintama tunkeutui Ugandasta Ruandaan. Ryhmän tavoitteena oli saada Ruanda hallintaansa. Ruandan hutu-vetoisella hallituksella oli muitakin ongelmia: maa oli pahasti velkaantunut ja hallituksella oli vaikeuksia ruokkia kansaa. Näiden ongelmien ja isänmaallisen rintaman maahantunkeutumisen vuoksi hutu-hallitus luovutti osan vallastaan tutseille Arushan rauhansopimuksella elokuussa 1993.

Ruandan presidentti Juvénal Habyarimana kuitenkin hidasteli Arushan rauhansopimuksen täytäntöönpanoa. Hidastelun vuoksi jännitteet nousivat uudelleen ja tämän vuoksi joitakin hallituspaikoista luovutettiin tutseille. Huhtikuussa 1994 Habyarimana osallistui Tansaniassa pidettyyn konferenssiin, jossa Ruandan hutu–tutsi-ongelmaa käsiteltiin. Paluumatkalla konferenssista Habyarimanan lentokone räjähti ja Habyarimana ja Burundin hutu-presidentti Cyprien Ntaryamira kuolivat. Epäilyttävästä räjähdyksestä syytettiin välittömästi tutsien isänmaallista rintamaa, vaikka todellisuudessa räjähdyksen takana olivat kovanlinjan hutut. Lentokoneen räjähdyksen seurauksena käynnistyi 14 viikkoa kestänyt Ruandan kansanmurha, jonka aikana Ruandan hutujohtoinen armeija ja hutujen kuolemanpartiot tappoivat noin 800 000 ihmistä. Kuolleet olivat enimmäkseen tutseja, mutta kansanmurhassa tapettiin myös maltillisia hutuja. Kansanmurhan vuoksi Ruandasta pakeni yli kolme miljoonaa hutua, jotka pelkäsivät tutsien kostotoimia.

Kansanmurhasta huolimatta tutsien isänmaallinen rintama voitti hutujohtoisen Ruandan armeijan ja Arushan rauhansopimus pantiin täytäntöön heinäkuussa 1994. Kapinallisjohtaja majuri Paul Kagame nousi Ruandan uudeksi varapresidentiksi ja puolustusministeriksi. Pääministerin ja presidentin tehtäviin asetettiin maltilliset hutut.

Katso myös
----------

* Burundin sisällissota

Lähteet
-------

* Childs Kohn, George: *Dictionary of Wars*, s. 423. Facts on File, 1999. ISBN 0-8160-4157-1.

### Viitteet

1. 1 2 3 4  Childs Kohn
**Penthoraceae** on pieni kasviheimo koppisiemenisten Saxifragales-lahkossa. Siinä on vain yksi suku: viisisopet (*Penthorum*).

Tuntomerkit
-----------

Kasvit ovat juurakollisia ja melko möyheitä ruohoja, joissa on flavonoideja. Lehdet sijoittuvat varteen kierteisesti ja ovat hammaslaitaisia. Viuhkomainen ja vähähaarainen kukinto sijaitsee verson latvassa. Kukat ovat 5–7-lukuisia, ja niiden pohjus on maljamainen, niin sanottu hypanthium. Verholehdet ovat keskenään erikokoisia. Teriö tavallisesti puuttuu, joskus terälehtiä voi olla jopa seitsemän. Heteitä on kaksi kertaa enemmän kuin verholehtiä. Puoleksi kehänalainen sikiäin koostuu 5–8 yhteen kasvaneesta emilehdestä, joiden kärkiosat ovat erillisiä. Istukat ovat turvonneita, ja vartalot kiinnittyvät emilehtien laidan tuntumaan. Luotit ovat pallomaisia. Kussakin emilehdessä on monta pitkävartista siemenaihetta. Hedelmävaiheessa emilehtien erilliset osat ovat kansiluomaisia.

Levinneisyys
------------

Viisisopet kasvavat kahdella alueella, yhtäältä Itä- ja Kaakkois-Aasiassa, toisaalta Pohjois-Amerikan itäosassa.

Luokittelu
----------

Penthoraceae käsittää vain yhden kaksilajisen suvun, viisisopet (*Penthorum*). Aiemmin se on tavallisesti viety rikkokasveihin (Saxifragaceae), mutta nyt sitä pidetään ärviäkasvien (Haloragaceae) läheisenä sukulaisena.

Lähteet
-------

* Stevens, P. F. (2001 onwards). Angiosperm Phylogeny Website. Version 12, July 2012 [and more or less continuously updated since]. .

### Viitteet

1. 1 2 3 4  Stevens 2001–, viittaus 8.3.2015.

Aiheesta muualla
----------------

* Levinneisyyskartta:

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q2420253
* Wikispecies: Penthoraceae
* CoL: 62663
* EoL: 6358812
* EPPO: 1PNVF
* FNA: 20226
* Fossilworks: 183000
* GBIF: 4256025
* GRIN: 843
* iNaturalist: 71593
* IPNI: 77126643-1
* IRMNG: 115413
* ITIS: 894323
* NCBI: 91831
* Open Tree of Life: 565292
* POWO: urn:lsid:ipni.org:names:77126643-1
* Tropicos: 50304847
* VASCAN: 26548
* Watson & Dallwitz: penthora
* WFO: wfo-7000000451

 |

 |
**Lina Grinčikaitė** (s. 3. toukokuuta 1987 Klaipėda) on liettualainen pikajuoksija.

Alle 18-vuotiaiden MM-kilpailuissa 2003 Grinčikaitė sijoittui 100 metrillä seitsemänneksi ajalla 11,75. Alle 20-vuotiaiden MM-kilpailuissa 2004 hän jäi välieriin ajalla 11,71. Vuoden 2006 alle 20-vuotiaiden MM-kilpailuissa hän juoksi finaalissa kuudenneksi ajalla 11,49. Pekingin olympialaisissa 2008 sekä Lontoon olympialaisissa 2012 Grinčikaitė selviytyi välieriin. Helsingin EM-kilpailuissa 2012 Grinčikaitė saavutti 100 metrillä pronssia juostuaan ajan 11,32. Moskovan MM-kilpailuissa 2013 hän jäi alkueriin ajalla 11,48.

Henkilökohtaiset ennätykset
---------------------------

Lähde: IAAF
* 100 metrin juoksu: 11,19 (2012)
* 60 metrin juoksu: 7,26 (2012)

Lähteet
-------

1. ↑  Lina Grinčikaitė Biography and Olympic Results sports-reference.com.  Arkistoitu 22.9.2009. Viitattu 11.8.2011. (englanniksi)
2. 1 2 3  Lina Grinčikaitė Kansainvälinen yleisurheiluliitto.  (englanniksi)
3. ↑  Results 100 m Women sportresult.com.  Arkistoitu 7.10.2014. Viitattu 11.8.2013. (englanniksi)

Aiheesta muualla
----------------

* Kuvia tai muita tiedostoja aiheesta **Lina Grinčikaitė** Wikimedia Commonsissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
Lin Wood
**Lucian Lincoln "Lin" Wood nuorempi** (s. 19. lokakuuta 1952) on yhdysvaltalainen juristi.

Wood sai humanististen tieteiden kandidaatin arvon Mercerin yliopistosta vuonna 1974 ja oikeustieteen tohtorin arvon Mercerin yliopiston lakikoulusta vuonna 1977. Hän on edustanut oikeudessa monia tunnettuja henkilöitä, kuten Richard Jewelliä, Gary Conditia ja JonBenét Ramseyn vanhempia.

Toiminta Yhdysvaltain presidentinvaalien 2020 yhteydessä
--------------------------------------------------------

Wood on Donald Trumpin kannattaja. Hän yritti nostaa Yhdysvaltain presidentinvaalien 2020 jälkeen monia oikeusjuttuja kumotakseen vaalitulokset. 1. tammikuuta 2021 Wood ehdotti Twitterissä varapresidentti Mike Pencen pidättämistä ja teloittamista ampumalla maanpetoksesta. Hän syytti "vaalien varastamisesta" demokraattien lisäksi republikaaneja, George Sorosia, Bill Gatesia, CIA:a ja ulkovaltoja. Jotkut republikaanit olivat kohdistaneet Mike Penceen kritiikkiä siitä, että tämä ei suostunut julistamaan Trumpia vaalien voittajaksi.

7. tammikuuta 2021 Twitter vahvisti poistaneensa Woodin tilin palvelusta pysyvästi.

Lähteet
-------

1. 1 2  Biographical information on L. Lin Wood AccessWDUN
2. ↑  Pro-Trump lawyer Lin Wood insists he is not insane after tweeting that Mike Pence should face execution by firing squad Business Insider
3. ↑  Twitter permanently removes pro-Trump lawyer Lin Wood from platform The Hill
Sähköelimen sijainti sähkörauskukalalla (*torpedo*). Sähköelimen laatat on pinottu sarjaan ja osa on kytkeytynyt rinnan.
Kaikilla eläimillä on hieman sähköä hermoissaan ja lihaksissaan, mutta sähköankeriaat ja eräät muut kalat pystyvät kehittämään voimakkaan sähköimpulssin, jolla ne tappavat tai tainnuttavat saaliinsa. 

Sähköelimet muodostuvat erilaistuneista soluista, joita kutsutaan elektrosyyteiksi. Solut ovat ohuita laattamaisia muodostelmia. Ankeriaalla laattoja on noin 6000, ja kylkiä mukailevat, pitkät sähköä tuottavat elimet täyttävät melkein koko kalan. Suurin osa sähkölaatoista on kytkeytynyt sarjaan. Alle sata on lisäksi kytkeytynyt rinnakkain. Tästä seuraa noin yhden ampeerin virta. 

Sähköelimiin syntyy sähköä ionien liikkeestä samalla periaatteella kuin kemiallisessa patterissa. Sähkö purkautuu selkäydinhermoston käskystä. Kerralla purkautuessaan ankerias tuottaa riittävän suuren jännitteen lähellä uivan kalan tainnuttamiseksi. Joillakin lajeilla jännite saattaa nousta 650 volttiin, joka pökerryttää ihmisenkin.

Lähde: Julkaistu Tiede 2000-lehdessä 1/1997 Hannu Leinonen kalataloustieteen professori Helsingin yliopisto

Lähteet
-------

1. ↑  Mistä sähköankeriaat kehittävät sähkönsä? *Tiede*.  30.4.2002. Viitattu 22.12.2017.
**Pentikäisenjärvi** (ven. озеро Пендиковское, *ozero Pendikovskoje*) on järvi Venäjällä Leningradin alueen Tusinan piirin Nurmen kunnassa. Sen pinta-ala on 2,1 neliökilometriä ja valuma-alueen laajuus 21,4 neliökilometriä.

Järvi sijaitsee Nevan ja Olhavanjoen vedenjakajalla. Se laskee Nevaan Voittolanjoen alkujoen Igolinkan kautta. Aikaisemmin Pentikäisenjärven rannalla sijaitsi inkerinsuomalaisten asuttama Järvenkylä (ven. Пендиково, *Pendikovo*). Nykyään siellä on kunnallisen Fauna-yhtiön hoitama metsästysmaja. Järvessä on 241 tuhannen kuutiometrin suuruinen sapropeeliesiintymä, jonka laajempi hyödyntäminen on suunnitteilla.

Lähteet
-------

1. 1 2  Gosudarstvennyi vodnyi rejestr: ozero Pendikovskoje *textual.ru*. Viitattu 2.10.2011. (venäjäksi)
2. ↑  Ohothozjaistvo "Fauna": Baza "Pendikovskoje ozero" *faunahunting.ru*.  Arkistoitu 30.1.2012. Viitattu 2.10.2011. (venäjäksi)
3. ↑  Generalnyi plan Nurminskogo selskogo poselenija *nurma.info*. Viitattu 2.10.2011. (venäjäksi)[vanhentunut linkki]
**Janez Ožbolt** (22. elokuuta 1970 Stari Trg pri Ložu, Slovenian ST, Jugoslavia) on entinen slovenialainen ampumahiihtäjä. Ožbolt teki pitkän uran kansainvälisesti, mutta ei koskaan saavuttanut menestystä.

Ožbolt kilpaili ampumahiihdon maailmancupissa yhteensä 12 kautta. Paras kokonaiskilpailun sijoitus oli 30 kaudelta 2000–2001. Yksittäisissä kilpailuissa Ožbolt sijoittui kymmenen parhaan joukkoon yhteensä viidesti. Ožboltin paras sijoitus oli kauden 1994–1995 avauskilpailusta tullut seitsemäs sija.

Olympialaisissa Ožbolt kilpaili peräti viisi kertaa. Paras henkilökohtainen saavutus oli vuoden 1994 olympialaisten yhdeksäs sija 10 kilometrin kilpailussa. Ampumahiihdon maailmanmestaruuskilpailuissa Ožbolt oli parhaimmillaan vuonna 2001 sijalla 16.

Siviiliammatiltaan Ožbolt toimii Slovenian asevoimien kouluttajana.

Lähteet
-------

1. 1 2 3 4  IBU DataCenter – Janez Ozbolt *biathlonresults.com*. International Biathlon Union - IBU. Viitattu 27.1.2016. (englanniksi)
2. ↑  Janez Ožbolt bio, stats and results *sports-reference.com*. Sports Reference LLC.  Arkistoitu 10.12.2008. Viitattu 27.1.2016. (englanniksi)
**Cold Case Hammarskjöld** on tanskalaisen dokumentaristin Mads Brüggerin elokuva YK:n pääsihteerin Dag Hammarskjöldin kuolemasta. Hammarskjöld kuoli, kun hänen lentokoneensa ammuttiin alas Sambian yllä vuonna 1961.

Dokumentin mukaan Hammarskjöldin koneen ampui alas belgialais-brittiläinen palkkasoturi Jan van Risseghem. Vuoteen 2019 saakka ei ollut tiedetty, kuka koneen ampui alas, ja van Risseghem oli esittänyt oman koneensa lokitiedot todisteena siitä, että hän ei ollut ollut Katangassa tuohon aikaan. Toinen lentäjä, Roger Bracco, kertoi kuitenkin dokumentin tekijöille, että lokitiedot olivat väärennettyjä. Van Risseghemin tuntenut toinen henkilö, Pierre Coppens, kertoi kuulleensa van Risseghemiltä vuonna 1965, että tämä oli ampunut koneen alas. Van Risseghem myös kuvaili tarkasti, miten se oli tapahtunut ja mitä haasteita siinä oli ollut. Coppensin mukaan van Risseghem ei ollut tiennyt, keitä koneessa oli.

Elokuva *Cold Case Hammarskjöld* esitettiin Sundancen elokuvajuhlilla tammikuussa 2019.

Lähteet
-------

1. 1 2 3  Minttu Mikkonen: Palkkasoturi tunnusti ampuneensa alas YK:n pääsihteerin Dag Hammarskjöldin.  *Helsingin Sanomat*, 14.1.2019, s. A 22.  Sanoma Oyj. Artikkelin verkkoversio. Viitattu 15.1.2019.
**Gialós** (kreik. Γιαλός) on Kreikan kylä, joka sijaitsee Kreetan saarella. Se kuuluu hallinnollisesti Kántanos-Sélinon kuntaan, Chanián alueyksikköön ja Kreetan alueeseen. Gialós on osa Voutásin kyläyhdyskuntaa. Kylän väkiluku on 848 (vuonna 2011).

Gialóksen kylä, suomeksi "Ranta", sijaitsee Kreetan lounaiskulmassa noin kuusi kilometriä länteen Palaióchorasta ja noin 77 kilometriä lounaaseen Chaniásta. Kylän rannikolla sijaitsee Gramménoksen niemi. Sen länsipuolella sijaitsevat Kountoúran eli Agía Kyriakín ranta ja Gramménoksen ranta, ja itäpuolella Alonákin ranta.

Aiemmin kylä kuului Pelekánoksen kuntaan ja vuodesta 2011 lähtien Kántanos-Sélinon kunnan Pelekánoksen kunnallisyksikköön.

Lähteet
-------

1. 1 2 3  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 16.10.2015. Viitattu 1.9.2014. (kreikaksi)
2. ↑  Παραλία Κουντούρας *Cretan Beaches*. Viitattu 1.9.2021.
3. ↑  Παραλίες Γραμμένου *Cretan Beaches*. Viitattu 1.9.2021.
**Lina Abarbanell** (1879–1963) oli Saksassa syntynyt yhdysvaltalainen oopperalaulaja ja näyttelijä. Hänet tunnettiin etenkin eurooppalaisen kevyen oopperan ja Broadway-näyttelijänä.

Elämäkerta
----------

Abarbanell (vas.) Broadway-näytelmässä *The Grand Duke*, 1921.
Lina Abarbanell syntyi sefardijuutalaiseen perheeseen Berliinissä Saksassa vuonna 1879. Perhe oli ollut osallisena paikallisessa teatterielämässä. Abarbanell sai ensimmäisen roolinsa vuonna 1904 eli vain 15-vuotiaana Berliinin oopperan näytöksessä *Die Fledermaus*.

Abarbanell alkoi kierrellä jo hyvin nuorena eri Eurppan maissa ja hän tuli tunnetuksi näyttelijäksi ja solistiksi. Erityisen tunnetuksi hän tuli wieniläisessä oopperassa. Abarbanell näytteli monien tuon ajan wienilisen oopperan johtohahmojen, kuten Franz Leharin ja Oscar Strauksen ohjauksissa.

Vuonna 1905 Abarbanell oli mukana myös Metropolitan-oopperan toiminnassa New Yorkissa Yhdysvalloissa. Hän näytteli *Kertun* roolia Engelbert Humperdinckin oopperassa *Hannu ja Kerttu*. Sittemmin Abarbanell muutti Chicagoon yhdessä aviomiehensä Edward Goldbeckin kanssa. Goldbeck oli toimittaja ja kulttuurikriitikko. Parilla oli myös nuori tytär. He palasivat New Yorkiin ensimmäisen maailmansodan jälkeen.

Sittemmin Abarbanell teki Yhdysvalloissa tunnetuksi wieniläistä kevyttä oopperaa. Suosittuja roolejaan olivat esimerkiksi päärooli Franz Leharin oopperassa *The Merry Wondow*. Abarbanellin ja hänen aviomiehensä kotiin Chicagossa kutsuttiin usein eurooppalaisia ja amerikkalaisia taiteilijoita ja kirjailijoita. Abarbanellin aviomiehen kuoltua vuonna 1934 hän siirtyi näyttelijästä tuottajaksi ja ohjaajaksi.

Tytär Eva Goldbeck kuoli vain 24-vuotiaana vuonna 1935. Eva Goldbeckin aviomies oli säveltäjä Marc Blitzstein, jonka kanssa Abarbanell oli läheisissä tekemisissä myös tyttärensä kuoleman jälkeen. Abarbanell toimi menestyksekkäästi Blitzsteinin roolittajana. Hän esiintyi myös edelleen teatterissa (*Porgy and Bess*) ja myös elokuvassa (*Carmen Jones*). Abarbanell kuoli vuonna 1963 hieman ennen 84-vuotispäiviään.

Lähteet
-------

1. 1 2 3 4 5  Fred Skolnik ja Michael Berenbaum: *Encyclopaedia Judaica Volume 1 Aa-Alp*, s. 224. Thomson Gale, 2007. ISBN 978-0-02-865928-2. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat

 |
|  |
| Henkilöt | 
* Deutsche Biographie

 |
|  |
| Muut | 
* SNAC

 |

 |
**Zhang Juanjuan** (kiin. 张娟娟, *Zhāng Juānjuān*, s. 2. tammikuuta 1981 Qingdao, Shandong) on kiinalainen jousiampuja ja olympiavoittaja.

Zhang voitti vuoden 2008 Pekingin olympialaisissa kultaa henkilökohtaisessa kilpailussa. Finaalissa hän voitti vastustajansa Park Sung-Hyunin ainoastaan yhdellä pisteellä pistein 109-110. Pekingissä hän saavutti lisäksi pronssia joukkuekilpailussa. Neljä vuotta aikaisemmin Ateenan olympialaisissa hän saavutti joukkuehopeaa ja oli henkilökohtaisessa kilpailussa viides. Maailmanmestaruuden hän voitti joukkuekilpailussa vuonna 2001. Aasian kisoissa vuonna 2006 Zhang saavutti joukkuehopeaa ja vuonna 2002 pronssia.

Zhang on 170 senttimetriä pitkä ja painaa 62 kilogrammaa. Hän harrastaa lukemista ja musiikkia. Hänen valmentajanaan toimii Tian Yuling.

Lähteet
-------

* Zhang Juanjuan FITA:n tietokannassa (Arkistoitu – Internet Archive) (englanniksi)
* Henkilökuva Kiinan olympiajoukkueen sivuilla (Arkistoitu – Internet Archive) (englanniksi)
* Henkilökuva Pekingin olympialaisten sivuilla (englanniksi)
**Zeynep Üçbaşaran** on turkkilainen pianisti. Hän syntyi Istanbulissa ja aloitti musiikinopintonsa neljän vuoden iässä Istanbulin konservatoriossa yhtenä nuorimmista sinne koskaan hyväksytyistä. 

Vuodesta 1987 alkaen Üçbaşaran opiskeli Franz Liszt -musiikkiakatemiassa Unkarin Budapestissa. Siellä häntä opettivat Kornél Zempléni, Béla Bartókin johdolla opiskellut Katalin Nemes, Balázs Kecskés ja István Lantos. Saatuaan opettaja- ja konserttiartistidiplominsa vuonna 1994 Üçbaşaran jatkoi opiskelujaan Tibor Szászin johdolla Freiburgin musiikkiyliopistossa sekä lopulta Etelä-Kalifornian yliopistossa, Los Angelesissa, jossa hän eteni musiikin tohtoriksi asti (2004). 

Üçbaşaran on levyttänyt muiden muassa Franz Lisztin, Wolfgang Amadeus Mozartin, Ludwig van Beethovenin, Domenico Scarlattin, Leonard Bernsteinin, Ahmet Adnan Saygunin ja Robert Muczynskin teoksia. Vuodesta 1996 lähtien pianisti on asunut Kalifornian Santa Barbarassa. 

Üçbaşaran on saanut muun muassa Yhdysvaltain Liszt-seuran palkinnon; hänet palkittiin myös Los Angelesin Liszt-kilpailussa vuosina 1996 ja 2000. Hän sai vuonna 2003 tunnustuksen "Atatürkin tyttäret" -järjestöltä Yhdysvalloissa. Hän on esiintynyt sekä solistina että kamarimuusikkona lukuisissa eri maissa. Wigmore Hall -debyyttinsä Lontoossa hän teki marraskuussa 2004.

Aiheesta muualla
----------------

* Viralliset sivut (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* Europeana

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Zeynep Üçbaşaran
**Giacomo Gentilomo** (5. huhtikuuta 1909 Trieste – 16. huhtikuuta 2001 Rooma) oli italialainen elokuvaohjaaja ja taidemaalari.

Taiteesta ja teatterista kiinnostunut Gentilomo työskenteli lavastajana ja aloitti elokuvauransa leikkaajana, käsikirjoittajana sekä Carlo Ludovico Bragaglian apulaisohjaajana. Hänen ensimmäinen ohjaustyönsä oli dokumenttielokuva *Sinfonie di Roma* ("Rooman sinfoniat", 1937), jossa käytettiin ensimmäistä kertaa Italiassa Technicolor-värejä. Gentilomon ensimmäinen näytelmäelokuva oli *Ecco la radio!* ("Tässä on radio") vuonna 1940. Vuonna 1945 valmistunut *O sole mio* sekoitti onnistuneesti neorealismia napolilaisperinteeseen.

Toisen maailmansodan jälkeen Gentilomo ohjasi lukuisia komedioita, melodraamoja ja seikkailuelokuvia. Elokuvauransa loppuvaiheessa hän teki joukon peplumfilmejä kuten *Maciste e la regina di Samar* (1964). 1960-luvun puolivälistä lähtien Gentilomo työskenteli taidemaalarina.

Elokuvia
--------

* *Maciste contro il vampiro*, 1961
* *Brenno, il nemico di Roma*, 1963
* *Maciste e la regina di Samar*, 1964

Aiheesta muualla
----------------

* Internet Movie Database: Giacomo Gentilomo (englanniksi)
* Elonet: Giacomo Gentilomo

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Italia
* Yhdysvallat

 |
|  |
| Henkilöt | 
* Elonet

 |
|  |
| Muut | 
* Europeana
* IdRef

 |

 |
**Moskovan ulkoministerikonferenssi** pidettiin 18. lokakuuta–11. marraskuuta 1943 Moskovan Kremlissä ja Spiridovan palatsissa. Kokouksessa valmisteltiin tulevaa liittoutuneiden Teheranin konferenssia. Konferenssiin osallistuivat Anthony Eden Yhdistyneestä kuningaskunnasta, Cordell Hull Yhdysvalloista, Foo Ping-Sheung Kiinasta ja Vjatšeslav Molotov Neuvostoliitosta.

Päätöksiä ja linjauksia
-----------------------

Kokouksessa hyväksyttiin Yhdysvaltain aloitteesta neljän vallan (Neuvostoliitto, Yhdysvallat, Yhdistynyt kuningaskunta, ja Kiina) julistus, jossa ne uudistivat vaatimuksensa jatkaa taistelua vihollisen ehdottomaan antautumiseen saakka. Tulevan maailmanrauhan ylläpitämiseksi oli perustettava yleinen kansainvälinen järjestö, jollaisen perustamiseksi oli ryhdyttävä yhteisiin toimenpiteisiin (Moskovan julistus). Neuvostoliiton ulkoasiainkomissaari Molotov antoi näille esityksille kannatuksensa, jonka seurauksena amerikkalaiset lupasivat olla puuttumatta Euroopan tuleviin rajajärjestelyihin ja muihin yksityiskohtiin. Itävallan erottamisesta Saksasta tehtiin kuitenkin tarkempi päätös. 

Konferenssissa sovittiin myös, että rauhankosketukset Saksan satelliittien kanssa hoitaisi lähinnä se liittoutuneisiin kuulunut suurvalta, joka oli kantanut päätaakan kyseistä maata vastaan käydyssä taistelussa. Näin Neuvostoliitto sai osakseen Suomen ja länsivallat vastaavasti Italian. Kokouksessa päätettiin perustaa kolmen suurvallan «Euroopan neuvoa-antava komissio», joka kokoontuisi Lontoossa.

Kokouksessa valmisteltiin kolmen suuren valtionpäämiehen Churchillin, Rooseveltin ja Stalinin henkilökohtaista tapaamista, joka toteutui joulukuussa Teheranissa.

Lähteet
-------

1. ↑  Venäjän Historia. Sivu 438. Otava 2006. ISBN 978-951-1-15799-1 ISBN 951-1-15799-X
**Giacomo Filippo Maraldi** (21. elokuuta 1665 – 1. joulukuuta 1729) oli ranskalais-italialainen tähtitieteilijä ja matemaatikko. Hän syntyi Perinaldossa (moderni Liguria), hän on Giovanni Cassinin veljenpoika, ja työskenteli suurimman osan elämästään Pariisin observatoriossa (1687–1718). Hän on myöskin Jean-Dominique Maraldin setä. Hän tutki Marsin kuita ja teki havaintoja komeetoista vuonna 1699 I C/1699 D1, vuonna 1702 C/1702 H1, vuonna 1706 C/1706 F1, vuonna 1707 1707 W1, vuonna 1723 C/1723 T1 ja vuonna 1729 C/1729 P1 sekä laski niiden kiertoradat.

Lähteet
-------

1. ↑  Frommert, Hartmut & Kronberg, Christine: Jacques Philippe Maraldi, Maraldi I (August 21, 1665 – December 1, 1729) *SEDS Messier Database*. Viitattu 10.05.2018.

Aiheesta muualla
----------------

* Kronk, Gary W.: *Cometography: Volume 1, Ancient-1799: A Catalog of Comets*, s. 384–. Cambridge University Press. ISBN 978-0-521-58504-0.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Tšekki

 |
|  |
| Henkilöt | 
* Italian People
* Deutsche Biographie

 |
|  |
| Muut | 
* SNAC
* IdRef

 |

 |
Kulttuurikeskus Karjalantalo on sijoittunut Karjalantalolle Ilosaareen vuonna 2011.
Popmusiikin omaa taloa suunniteltiin 200-luvun alussa Taidemuseon piharakennuksen paikalle. Puutalo toimi ennen mm. lyseon vessana ja liiterinä.
**Joensuun Popmuusikot ry** on joensuulainen rockmusiikkiväen järjestö. Se perustettiin 1971 tukemaan paikallista musiikkielämää, parantamaan musiikinharrastajien harjoittelumahdollisuuksia ja tuomaan kaupunkiin livemusiikkia.

Yhdistys jakaa apurahoja paikallisille yhtyeille ja järjestää matkoja suomalaisille festivaaleille ja yksittäisille keikoille.

Popmuusikot ry:n heinäkuussa järjestämä Ilosaarirock on yksi Suomen suurimmista rockfestivaaleista ja yksi yhdistyksen toiminnan kulmakivi. Yhdistys järjestää myös Rokumentti Rock Film Festival -elokuvafestivaalia marraskuussa. Sillä on toimintaa kulttuurikeskus Karjalantalossa ja Ravintola Kerubissa. Yhdistys järjestää klubeja, konsertteja, konserttimatkoja ja bändivaihtoa sekä koulutusta kotimaisten ja kansainvälisten tekijöiden kanssa. Lisäksi yhdistyksen rahasto jakaa apurahoja kolmesti vuodessa paikallisille bändeille ja musiikkitoimijoille.

Kulttuurikeskus Karjalantalo
----------------------------

Joensuun Popmuusikoiden perustama Joensuun Töminä osakeyhtiö päätti huhtikuussa 2010 vuokrata Karjalaisen Kulttuurin Edistämissäätiöltä Ilosaaressa sijaitsevan Karjalantalon. Uusi yhtiö aloittaa vuoden 2011 alussa koko talon laajuisen rytmimusiikin keskuksen, Kulttuurikeskus Karjalantalon toiminnan. Keskus sisältää Pohjois-Karjalan ammattikorkeakoulun pop-jazz- ja kansanmusiikin opetuksen ja popmuusikoiden klubi- ja ravintolatoiminnan.

Aiemmin Popmuusikot suunnitteli keskuksen rakentamista Joensuun taidemuseon kortteliin.

Lähteet
-------

1. ↑  Joensuun Popmuusikot ry *www.popmuusikot.fi*. Viitattu 20.3.2018.

Aiheesta muualla
----------------

* Joensuun Popmuusikoiden kotisivu
* Yle: Uusi Karjalantalo ja Kerubi avaavat ovensa
Giacobbe Cervetto, Johan Zoffanyn maalaus
**Giacobbe Basevi Cervetto** (1682 Livorno – 14. tammikuuta 1783 Livorno) oli italialainen säveltäjä. Hän toimi Englannissa sekä sellistinä että sellolle tehdyn barokkimusiikin säveltäjänä.

Cervetto syntyi juutalaiseen perheeseen ja muutti Lontooseen vuonna 1739. Hän oli johtava hahmo paikallisessa musiikkielämässä vuosikymmenten ajan. Muiden toimiensa ohella hän myi soittimia ja jousia. Hän esiintyi säännöllisesti Händelin orkesterissa. Myös hänen pojastaan James Cervettosta tuli merkittävä sellisti. Giacobbe Cervetto kääntyi lopulta anglikaaniksi. Häneltä säilyneeseen tuotantoon kuuluu muun muassa sonaatteja sellolle.

Lähteet
-------

1. 1 2  Musopen: Giacobbe Basevi Cervetto


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Italian People
* Deutsche Biographie
* Trove

 |
|  |
| Muut | 
* Europeana
* SNAC
* IdRef

 |

 |
**Joensuu 1685** on helsinkiläinen vuoden 2007 alusta toiminut rock-yhtye. Sen jäseniä ovat veljekset Markus Joensuu (rummut) ja Mikko Joensuu (laulu, kitara, Farfisa) sekä basisti Risto Joensuu (ei sukua).

Yhtyeen nimen ensimmäinen osa on selvä: se on yhtyeen kaikkien jäsenten sukunimi. Vuosiluku 1685 kaivettiin Mikon mukaan suoraan sukupuusta: "Alun perin lähti siitä, että numerot on siistejä, ja mitä enemmän numeroita, sitä siistimpää. Jossain vaiheessa tuntui, että olisi hyvä olla myös joku nimi, ja *Joensuu* sopi melko luontevasti." Sukututkimuksesta löytyi Isovihan aikaan vaikuttanut Peter Krook, joka oli syntynyt vuonna 1685. Yhtyeen päämäärä kirkastui Risto Joensuun liityttyä veljesten entiseen "kitaravetoista rokkia soittaneeseen" yhtyeeseen. Kun tuo ryhmä oli muuntautunut aikansa, Joensuu 1685 eriytyi omaksi yksikökseen.

Joensuu 1685 julkaisi nimeään kantavan debyyttilevynsä syyskuussa 2008. Levyn yhtenä tuottajana toimi 22-Pistepirkkojen Asko Keränen, ja sen julkaisi Pistepirkkojen pyörittämä levy-yhtiö. Musiikkikriitikoilta tulleen vastaanoton perusteella kyseessä oli yksi vuoden merkittävimmistä kotimaisista indie-julkaisuista. Rumba-lehden kriitikot valitsivat levyn vuoden 2008 kotimaiseksi albumiksi. Lisäksi yhtye valittiin musiikkialan tärkeimmän vuosittaisen tapahtuman Musiikki & Median yhteydessä järjestettävän Lost In Music -festivaalin odotetuimmaksi artistiksi.

Julkaisut
---------

**Studioalbumit**

* *Joensuu 1685*  (2008, Bone Voyage Records)
* *Öb*  (2020, Svart Records)

**Singlet**

* *Sick City / Walk on Water 7"*  (2008)

Lähteet
-------

1. 1 2  Tiainen, Tuomas: Joensuu 1685 kelluu äänimeressä  26.10.2008. Desibeli.net. Viitattu 18.6.2009.
2. ↑  Kriitkoiden valinta Yle Pop.  Arkistoitu 21.3.2009. Viitattu 18.6.2009.
3. ↑  Joensuu 1685 *piikkikasvi.fi*.  Arkistoitu 25.8.2009. Viitattu 18.6.2009.

Aiheesta muualla
----------------

* Joensuu 1685 Myspacessa (englanniksi)
**Dalen piirikunta** on yksi Alabaman piirikunnista Yhdysvalloissa. Se sijaitsee osavaltion lounaisosassa. Siellä asui vuonna 2019 49 172 asukasta, ja väestö on pienessä laskussa. Piirikunta perustettiin vuonna 1824. Piirikunnan hallintokeskus ja myös suurin kaupunki on Ozark.

Historia
--------

Dalen piirikunta perustettiin 22. joulukuuta 1824, ja se nimettiin georgialaisen Samuel Dalen mukaan. Vuonna 1841 Coffeen piirikunta irtautui Dalen piirikunnasta ja vuonna 1868 Genevan piirikunta muodostettiin Dalen piirikunnan eteläisistä osista. Houstonin piirikunta irtautui piirikunnan kaakkoisosista. Dalen piirikunnan hallintokeskusta on siirretty kaksi kertaa: ensin se oli Daleville, sitten se siirrettiin Newtoniin, ja lopulta nykyiseen Ozarkiin 1870.

Väestö
------

Piirikunnassa asui vuonna 2019 49 172 asukasta, ja väestö on pienessä 2,1 prosentin laskussa (2010-2019). Asukkaista ulkomailla syntyneitä on 3,5 prosenttia. Piirikunnassa asuu noin viisituhatta veteraania.

Lähteet
-------

1. 1 2  U.S. Census *census.gov*. Viitattu 16.7.2021.
2. 1 2  Dale County *Encyclopedia of Alabama*. Viitattu 16.7.2021. (englanniksi)
Pakasaivo Muoniossa.
Vähä-Pitkusta Somerolla.
**Meromiktia** on tilanne, jossa järven alusvesikerros on pysyvästi sekoittumaton eikä osallistu järven joka keväiseen ja syksyiseen täyskiertoon. Syynä tähän on maailmanlaajuisesti tyypillisimpänä tapauksena kemiallinen meromiktia, joka aiheutuu raskaamman suolaisen veden kertymisestä järven pohjalle. Tuloksena meromiktiasta on yleensä alusveden happikato.

Suomessa meromiktiaa on tavattu noin kahdessatoissa järvessä. Syynä siihen voivat olla ainakin järven suuri syvyys yhdistettynä pieneen pinta-alaan ja jyrkät, suojaiset rannat. Esimerkkejä meromiktisista järvistä Suomessa ovat jyrkkärantainen rotkojärvi Pakasaivo Länsi-Lapissa Muoniossa  sekä syvät harjujärvet Lovonjärvi Hämeenlinnassa Lammilla ja Vähä-Pitkusta Somerniemellä Somerolla Varsinais-Suomessa. Niissä meromiktialle tyypillisesti järven alusvesi on hapeton.

Lähteet
-------

1. ↑  Tirri, Rauno, Juhani Lehtonen, Risto Lemmetyinen, Seppo Pihakaski & Pertter Portin: *Biologian sanakirja*, s. 442. Uudistetun laitoksen 2. painos. Helsinki: Otava, 2003. ISBN 951-1-17618-8.
2. 1 2 3  Joki-Heiskala, Päivi: Iso- ja Vähä-Pitkustan vedenlaatu. *Teoksessa:* *Iso- ja Vähä-Pitkustan hoitosuunnitelma*, s. 7. Someron vesienhoitosuunnitelma. Osaraportti IV. Somero: Someron kaupunki, 2005. Julkaisun verkkoversio (pdf) (viitattu 30.8.2015).  (Arkistoitu – Internet Archive)
3. 1 2  Johansson, Peter: Pakasaivo, geologinen nähtävyys ja haltioiden koti *Luontoon.fi*. Metsähallitus. Viitattu 30.8.2015.
4. ↑  Leppäranta, Matti & Arvola, Lauri & Huttula, Timo: *Suomalainen järvikirja*, s. 223, 265–273. Helsinki: Minerva, 2021. ISBN 978-952-375-217-7.

Aiheesta muualla
----------------

* Kuvia tai muita tiedostoja aiheesta **Meromiktia** Wikimedia Commonsissa
Wikeström & Krogiuksen hyvin säilynyt Koulukadun puoleinen julkisivu.
**Sininen talo** oli Turun keskustan VII kaupunginosassa Koulukatu 2:ssa sijainnut jugendtyylinen puutalo. Talo oli tyypillinen Turun kaksikerroksinen jugendtalo, jonka alempi kerros oli kiveä ja ylempi kerros puuta. Talon suunnitteli melko tuntemattomaksi jäänyt arkkitehti, kreivi Carl Carlsson Armfelt ja se valmistui vuonna 1902 konsuli Oscar Wikeströmin asuintaloksi. Wikeströmin laivakonttori ja myöhemmin huolintaliike Wikeström & Krogius toimivat rakennuksessa yli sadan vuoden ajan. 1960-luvulla rakennus muutettiin kokonaan toimistorakennukseksi. Turun maakuntamuseon näkemyksen mukaan rakennus kuului rakennushistoriallisesti ja ympäristöllisesti arvokkaiden rakennusten luokkaan.

Talo sai nimensä kauppiassukujen Wikeström ja Krogius mukaan, jotka ensimmäisen maailmansodan koettelemusten vuoksi fuusioivat yhtiönsä. Oy Wikeström & Krogius Ab teki ensimmäisen aloitteen rakennuksen purkamista jo vuonna 1990, mutta vasta vuonna 2002 tehty aloite johti kaavamuutokseen 27. marraskuuta 2006. Purkamista vastustaneet kansalaiset ja "Puu ja Talo ry" järjestivät 25. marraskuuta 2006 mielenosoituksen talon säilyttämisen puolesta.

Sinisen talon purkaminen alkoi keskiviikkona 16. helmikuuta 2011.

Lähteet
-------

Rauno Lahtinen, Hannu Laaksonen: *Kävely jugendtalojen Turussa*. Turkuseura, 2006. 

### Viitteet

1. ↑  Maakuntamuseon lausunto 26.11.2004 (Turun kaupunginvaltuuston päätös § 222, 27.11.2006, liite 1)  27.11.2006. Turun kaupunki.  Arkistoitu 26.8.2014. Viitattu 24.8.2014.
2. ↑  Turun kaupunginvaltuuston pöytäkirja  27. marraskuuta 2006. Turun kaupunki. Viitattu 5. toukokuuta 2007. [vanhentunut linkki]
3. ↑  Sinisen talon purku alkoi Turun Sanomat. Viitattu 16.2.2011. [vanhentunut linkki]
**Koivunkierrelehtitauti** on 1990-luvulta alkaen Suomen koivuissa tavattu virustauti. Sitä esiintyy lähinnä puistopuissa, eikä metsien koivuissa sairautta toistaiseksi ole paljonkaan. Tauti aiheuttaa koivun lehtien jäämisen tavallista pienemmiksi, nopeammin kellastuviksi, kiertyviksi ja lopulta ruskettuvaksi. Aluksi tauti näkyy koivujen lehdillä viherhiukkasten vähenemisenä pääsuonten välissä eli vaaleanvihreänä. Tauti tarttuu tiettävästi kaikkiin Suomen koivulajeihin ja jopa muunlaisiin puihin, kuten seljaan ja pihlajaan. Tauti heikentää koivuja ja lyhentää niiden elinikää, mutta rauduskoivu vaikuttaa vastustuskykyisemmältä kuin hieskoivu. 

Taudin aiheuttajaksi on todettu kirsikankierrelehtivirus CLRV. Metlan tutkijan Risto Jalkasen tutkimusryhmä yhdessä Humboldtin yliopiston professorin Carmen Büttnerin ja Susanne von Bargenin kanssa osoitti 2007 kyseessä olevan genomiltaan saman nepoviruksen, joka on todettu ensin kirsikalta. Taudin leviämistapaa ei toistaiseksi kokonaan tunneta, mutta se leviää geneettisesti. Kasveille ei ole parannuskeinoa, ja taimet tulisi tarkastaa ennen istuttamista puistoa uudistettaessa.

Lähteet
-------

1. ↑  Kurkela, Timo: *Metsän taudit*, s. ?. Espoo: Otatieto, 1994. ISBN 951-672-189-3.
2. ↑  Haapalainen, Heikki: Ärhäkkä virustauti tappaa kaupunkikoivuja *Yle Uutiset*.  13.8.2012. Viitattu 30.8.2020.
3. ↑  Jalkanen, R. & Büttner, C. & Bargen, S. von: Cherry leaf roll virus abundant on Betula pubescens in Finland.  *Silva Fennica*, 2007, 41. vsk, nro 4, s. 755–762. Artikkelin verkkoversio. Viitattu 30.8.2020. [vanhentunut linkki]
4. ↑  Bargen, Susanne von & Langer, Juliane & Robel, Jenny & Rumbou, Artemis & BüttnerCarmen: Complete nucleotide sequence of Cherry leaf roll virus (CLRV), a subgroup C nepovirus.  *Virus Research*, 2010, 163. vsk, nro 2, s. 678–683. doi:10.1016/j.virusres.2011.12.018. Artikkelin verkkoversio. Viitattu 30.8.2020.  (englanniksi)
5. ↑  Current Taxonomy Release Hakusanat: Cherry leaf roll virus *International Committee on Taxonomy of Viruses (ICTV)*. Viitattu 30.8.2020. (englanniksi)